Haustak þurrkar að jafnaði 65 tonn á dag . Það var rífandi gangur í fiskþurrkuninni hjá Haustaki á Reykjanesi þegar Fiskifréttir litu þar við fyrir skemmstu . Sölumál ytra eru í mun betra horfi en verið hefur og afurðirnar fara beint úr þurrkun og pökkun í 40 feta gáma til Nígeríu . Birgðastaða er engin . Það er því allt öðru vísi umhorfs núna en á árunum 2015 - 2016 þegar mikið verðfall var á þurrkuðum fiskafurðum vegna stjórnmálaástandsins og fjárhagskreppu í Nígeríu . Víkingur Þórir Víkingsson framkvæmdastjóri fer að jafnaði tvisvar á ári til Nígeríu til þess að fylgjast með ástandinu og markaðnum . Hann er vanur þessum stóru kollsteypum sem verða reglulega þar í landi og tengjast oftar en ekki heimsviðskiptum með olíu . Þetta 190 milljón manna ríki í vesturhluta Afríku er 8. stærsta olíuútflutningsþjóð heims og efnahagurinn því beintengdur heimsmarkaðsverði á olíu . Það vekur athygli þegar gengið er um sali Haustaks hve lyktarlaus húsakynnin eru miðað við þá starfsemi sem þar fer fram . Víkingur Þórir segir að þarna fari fram matvælaframleiðsla . Hreinlæti og þrif séu því ofarlega á forgangslistanum . „ Áður var talað um vinnslu á aukaafurðum en núna er bara talað um afurð . Fiskurinn var unninn í Grindavík í gær og við setjum hausana í þurrk í dag . Það sem var unnið fyrir hádegi hjá okkur fer í þurrk eftir hádegi . Ferlið og gæðin út á markaðinn er allt annað en var áður . “ Annað sem breyttist eftir mögru árin 201-2016 er sóknin eftir gæðum . Áður var áherslan á að framleiða sem mest en nú hefur það snúist yfir í það að framleiða sem mest gæði . „ Til lengri tíma litið eru það gæðin sem fleyta okkur áfram , ekki magnið . “ Að meðaltali er unnið úr um 65 tonnum á dag af hausum og beinum . Megnið af hráefninu kemur frá Vísi og Þorbirni og einnig hefur Haustak tekið yfirfallið frá öðrum þegar mikið berst af fiski á land . Á réttri leið Þegar verst lét lækkaði verð frá kaupendum í Nígeríu um 60% og það gerðist mjög hratt . Framleiðslan hélt engu að síður áfram . Loks stöðvaðist salan og birgðir söfnuðust upp . Sú stund rann upp að selja varð birgðirnar og það var gert á 60% lægra verði en hafði fengist fyrir erfiðleikana í Nígeríu . Reksturinn stóð engan veginn undir framleiðslukostnaði . Víkingur Þórir segir að horft hafi verið á þetta sem verkefni sem þyrfti að leysa . „ Mér leist ekkert á blikuna á tímabili en svo þegar þetta er yfirstaðið lít ég á þetta sem dýrmæta reynslu í bankann . Við þurftum að draga úr allri starfseminni og loka þurrkun Haustaks fyrir austan . Þetta var erfiður tími en lærdómsríkur . “ Í heildina tekið fara yfir vertíðarmánuðina á bilinu 90 - 100 24 feta gámar af þurrkuðum fiskafurðum til Nígeríu frá Íslandi . Um 22 tonn eru í gámnum þannig að í hverju mánuði eru flutt út um 2.200 tonn . Á síðasta ári nam útflutningurinn 21.000 tonni . „ Verðið mætti vera hærra en við erum á réttri leið . Síðustu tvö ár hefur þetta þokast upp en við eigum ennþá langt í land með að ná verðinu upp þar sem það var fyrir hrun . En framleiðslan stendur vel undir sér núna . “